ΓΡΑΠΤΗ ΕΡΩΤΗΣΗ E-1929/98

υποβολή: Roberta Angelilli (NI) προς την Επιτροπή

(18 Ιουνίου 1998)

Θέμα: Ιδιοκτησιακό καθεστώς των αγροτικών εκμεταλλεύσεων στη Ρουμανία

Στη Ρουμανία, με το νόμο 187 του 1945, δημεύτηκαν όλες οι αγροτικές καλλιέργειες άνω των 50 εκταρίων προκειμένου να διανεμηθούν στους χωρικούς. Το 1948 αποφασίστηκε η εκμετάλλευση από κρατικές επιχειρήσεις όλων των αγροτικών γαιών, συμπεριλαμβανομένων εκείνων που ανήκαν στους χωρικούς. Σε αυτήν την περίπτωση κατασχέθηκαν και οι γαίες 50 εκταρίων που δεν περιλαμβάνονταν στον νόμο δήμευσης του 1945.

Το 1991 επετράπη η αποκατάσταση της ατομικής αγροτικής ιδιοκτησίας, αποκλειστικά για τους ρουμάνους πολίτες που ζούσαν στη Ρουμανία.

Κατά το 1997, ένας νέος νόμος επέτρεπε την αποκατάσταση της ιδιοκτησίας μέχρι τα 50 εκτάρια που προέβλεπε ο νόμος του 1945 και για τους ρουμάνους που δεν είναι εγκατεστημένοι στη Ρουμανία, προβλέποντας μια προθεσμία 150 ημερών για την υποβολή αίτησης για την αποκατάσταση της δημευμένης περιουσίας.

Σήμερα, στη Ρουμανία, οι πολίτες που έχουν υπηκοότητα κράτους μέλους της ΕΕ δεν μπορούν να αποκτήσουν ή να επανακτήσουν αγροτική περιουσία και ακόμη και οι πρώην ρουμάνοι πολίτες δεν μπορούν να επανακτήσουν την περιουσία τους. Οι μη ρουμάνοι πολίτες μπορούν να κληρονομήσουν αγροτική περιουσία, αλλά πρέπει αναγκαστικά να την εκποιήσουν εντός ενός έτους.

Βάσει των ανωτέρω, ερωτάται η Επιτροπή:

1. Η ενδεχόμενη διεύρυνση της Ένωσης προς την Ρουμανία δεν θα έπρεπε να εξαρτηθεί από την κατάργηση κάθε διάκρισης μεταξύ υπηκόων ΕΕ και Ρουμάνων;

2. Δεν κρίνει σκόπιμο να παρέμβει στις ρουμανικές αρχές προκειμένου να ζητήσει την αποκατάσταση των αγροτικών περιουσιών στους πρώην ρουμάνους πολίτες της ΕΕ, οι οποίοι δεν θέλουν ή δεν μπορούν να ξαναγίνουν πολίτες της Ρουμανίας;

3. Δεν πιστεύει ότι η υποχρέωση των μη ρουμάνων πολιτών που κληρονομούν αγροτική έκταση να πουλήσουν την περιουσία τους εντός ενός έτους είναι ιδιαιτέρως καταχρηστική;

4. Να μας δώσει μια γενική άποψη επί του θέματος.

Απάντηση του κ. van den Broek εξ ονόματος της Επιτροπής

(22 Ιουλίου 1998)

1. Το "κοινοτικό κεκτημένο" θα εφαρμοστεί στη Ρουμανία με την προσχώρηση. Ειδικότερα, το δικαίωμα εγκατάστασης θα εξασφαλισθεί για όλους τους κατοίκους της διευρυμένης Ένωσης χωρίς διακρίσεις. Σάυτό περιλαμβάνεται το δικαίωμα απόκτησης αγροτικών γαιών, για τις οποίες, επί του παρόντος, η αρχή της απουσίας διακρίσεων εξαιρείται από τις διατάξεις της ευρωπαϊκής συμφωνίας μεταξύ της Κοινότητας και της Ρουμανίας.

2. Μέχρι την προσχώρηση, η Επιτροπή δεν έχει την εξουσία να παρεμβαίνει σε θέματα όπως η επιστροφή των γαιών στους πρώην ιδιοκτήτες. Οι σχετικές πολιτικές υπάγονται όπως είναι φυσικό αποκλειστικά στη δικαιοδοσία κάθε κυρίαρχου κράτους.

3. Η συγκεκριμένη υποχρέωση που επιβάλλεται σε πρώην ρουμάνους πολίτες που κληρονομούν αγροτική έκταση να την πουλήσουν εντός καθορισμένου χρονικού διαστήματος και, γενικά, τα καθεστώτα ιδιοκτησίας και πώλησης γαιών εξαιρούνται από την εφαρμογή της αρχής ίσης μεταχείρισης μεταξύ πολιτών της Κοινότητας και της Ρουμανίας που προβλέπεται στην ευρωπαϊκή συμφωνία.

4. Κατά κανόνα, οιοσδήποτε περιορισμός του δικαιώματος ιδιοκτησίας είναι δυνατόν να συνεπάγεται οικονομικό μειονέκτημα στον κάτοχο του δικαιώματος αυτού. Ο ρουμάνος νομοθέτης οδηγήθηκε πιθανότατα από λόγους γενικού συμφέροντος στην εισαγωγή των περιορισμών που αναφέρονται στην ερώτηση. Πριν από την προσχώρηση της Ρουμανίας στην Κοινότητα η Επιτροπή δεν έχει την εξουσία να παρεμβαίνει σε παρόμοια θέματα.